《入阳抱山访朱大理》
明代·皇甫汸

怜君谢朝寺，归守旧林丘。芳树当轩植，清泉入户流。

焚车长自暇，学圃最宜秋。却笑题门者，何须罗雀求。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。